กรมส่งเสริมการเกษตร ขานรับนโยบายป้องกันปัญหาทุเรียนอ่อนภาคตะวันออกต่อเนื่อง
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า สำหรับแนวทางการดำเนินงานบริหารจัดการผลไม้ภาคตะวันออก ปี 2566 ซึ่งขณะนี้เป็นช่วงเริ่มต้นฤดูกาลผลิต รัฐมนตรีว่าการกระทรวงเกษตรและสหกรณ์ ได้มีข้อสั่งการให้กรมส่งเสริมการเกษตรร่วมกับกรมวิชาการเกษตร ดำเนินการตามมาตรการป้องกันปัญหาการตัดทุเรียนอ่อนอย่างเข้มข้นและต่อเนื่อง เพื่อไม่ให้ส่งผลเสียต่อภาพลักษณ์ทุเรียนส่งออกของประเทศไทย กรมส่งเสริมการเกษตร เตรียมพร้อมบริหารจัดการผลไม้ภาคตะวันออก ปี 66 ตั้งแต่ต้นฤดูกาล โดยมอบหมายให้สำนักงานส่งเสริมและพัฒนาการเกษตรที่ 3 จังหวัดระยอง จัดการประชุมแนวทางควบคุมคุณภาพทุเรียนภาคตะวันออก ปี 2566 ร่วมกับกรมวิชาการเกษตร และสมาคม /สมาพันธ์เกษตรกรในพื้นที่ เมื่อวันที่ 8 พฤศจิกายน 2565 ที่ผ่านมา เพื่อสรุปสถานการณ์/ปัจจัยสำเร็จ และผลการดำเนินงานปี 2565 รวมทั้งหารือมาตรการ/แนวทางดำเนินการ ปี 2566 อาทิ ปัจจัยความสำเร็จ เป็นการลงปฏิบัติการออกตรวจเป็นทีม เน้นควบคุมเข้มที่จังหวัดตราด เนื่องจากจะมีผลผลิตออกก่อน หากมีปัญหาทุเรียนอ่อน จะส่งผลทางจิตวิทยาต่อตลาดและเกษตรกรในจังหวัดจันทบุรีและระยองไปด้วย มีเครือข่ายและสายข่าวแจ้งเบาะแสทุเรียนอ่อนติดตามและรายงานในระดับพื้นที่ จัดอบรมมือคัดและมือตัดทุเรียนเพื่อสร้างมาตรฐานและความเข้าใจร่วมกัน และการกำหนดวันเก็บเกี่ยวทุเรียนภาคตะวันออก 4 สายพันธุ์ เป็นต้น กรมส่งเสริมการเกษตร เน้นย้ำให้เจ้าหน้าที่ผู้เกี่ยวข้อง ทั้งในส่วนของสำนักงานส่งเสริมและพัฒนาการเกษตรที่ 3 จังหวัดระยอง สำนักงานเกษตรจังหวัดตราด สำนักงานเกษตรจังหวัดจันทบุรี และสำนักงานเกษตรจังหวัดระยอง ดำเนินการประชาสัมพันธ์สร้างความเข้าใจเกี่ยวกับมาตรการและแนวทางทุเรียนคุณภาพภาคตะวันออก ปี 2566 ให้กับเกษตรกรอย่างต่อเนื่อง เพื่อให้เกษตรกรสามารถปฏิบัติตนได้อย่างถูกต้อง และเตรียมพร้อมร่วมปฏิบัติภารกิจกับหน่วยงานภาคีอย่างเต็มกำลังความสามารถ รวมทั้งช่วยประสานงานกับกรมวิชาการเกษตรในการให้บริการตรวจวัดเปอร์เซ็นต์แป้งในเนื้อทุเรียนและออกใบรับรองให้เกษตรกรตามแนวทางที่กำหนดอย่างเข้มงวดต่อไป